****

**คู่มือการใช้แบบฝึกทักษะการเขียนเล่าเรื่องจากภาพด้วยเทคนิค ๓x๓**

**ตามเกณฑ์การตรวจข้อสอบ O-NET ชั้นประถมศึกษาปีที่ ๖**

**ของสำนักทดสอบทางการศึกษาแห่งชาติ (องค์การมหาชน)**

**วิชาภาษาไทย รูปแบบอัตนัย ปีการศึกษา ๒๕๕๙**

**สายสวลี วิทยาภัค**

**ศึกษานิเทศก์ ชำนาญการพิเศษ**

**ผู้รับผิดชอบการพัฒนาการเรียนการสอน**

**กลุ่มสาระการเรียนรู้ภาษาไทย**

**สำนักงานเขตพื้นที่การศึกษาประถมศึกษาเชียงราย เขต ๑**

**สำนักงานคณะกรรมการการศึกษาขั้นพื้นฐาน**

**กระทรวงศึกษาธิการ**

**การใช้แบบฝึกทักษะการเขียนเล่าเรื่องจากภาพด้วยเทคนิค ๓x๓**

**ตามเกณฑ์การตรวจข้อสอบ O-NET ภาษาไทยแบบอัตนัย ปีการศึกษา ๒๕๕๙**

🕮 🏵🕮 🏵🕮 🏵🕮 🏵🕮 🏵🕮 🏵🕮 🏵🕮 🏵

**เทคนิค ๓x๓**

เทคนิค ๓x๓หมายถึง กระบวนการฝึกทักษะการเขียนเล่าเรื่องจากภาพ ๓ ระยะ ๓ ขั้นตอน

โดย ๓ ตัวแรก คือ ระยะการฝึก ๓ ระยะ ที่ยึดตามวิธีการสอนโดยการลงมือปฏิบัติ ประกอบด้วย

ระยะที่ ๑ ฝึกเขียนเล่าเรื่องจากภาพพร้อมครู (ครูสาธิต)

ระยะที่ ๒ ฝึกเขียนเล่าเรื่องจากภาพคู่กับเพื่อน (ทำตามแบบ)

ระยะที่ ๓ ฝึกเขียนเล่าเรื่องจากภาพรายบุคคล (ทำด้วยตนเอง)

๓ ตัวหลัง ได้แก่ ขั้นตอนการฝึกทักษะแต่ละระยะมี ๓ ขั้นตอนโดยปรับจากขั้นตอนการสอนโดยการลงมือปฏิบัติ ได้แก่ ขั้นเตรียม ขั้นฝึก และขั้นตรวจสอบผลงาน

**รายละเอียดการใช้แบบฝึกทักษะการเขียนเล่าเรื่องจากภาพด้วยเทคนิค ๓x๓**

**ระยะที่ ๑ ฝึกเขียนเล่าเรื่องจากภาพพร้อมกับครู** (ครูสาธิต) ระยะนี้ใช้เวลาประมาณ ๓ ชั่วโมง

**ขั้นเตรียม**

๑. ครูเตรียมภาพ จำนวน ๓ ภาพ ตามแบบฝึกที่ สพป.เชียงราย เขต ๑ จัดทำให้ และรูปภาพที่ครูจัดเตรียมเพิ่มเติมอีก ๓ ภาพ โดยต้องเป็นภาพที่คมชัด และเสนอแนวคิดสำคัญที่ชัดเจน เช่น ความเอื้อเฟื้อ ความสนุกสนาน ความแตกต่างชาติพันธุ์ ความช่วยเหลือซึ่งกันกัน คุณธรรมจริยธรรม การพึ่งพาอาศัยกันฯลฯ

๒. ครูเตรียมกระดาษสำหรับนักเรียนรายบุคคล ซึ่งเป็นกระดาษเขียนเรื่องตาม

แบบที่ สทศ.ออกแบบไว้ทุกประการ เพื่อให้นักเรียนคุ้นเคยกับกระดาษเขียนเรื่อง

๓. แจกเอกสารใบความรู้ เรื่อง หลักเกณฑ์การเขียนเล่าเรื่อง ให้แก่นักเรียน ซึ่งเป็นหลักเกณฑ์ที่กำหนดสำหรับเป็นเกณฑ์ในการตรวจให้คะแนนของกรรมการตรวจข้อสอบอัตนัย ชั้น ป.๖ปีการศึกษา ๒๕๕๙ ของ สทศ. ดังนี้

๑) ตัวละครในเรื่องที่เห็นจากภาพจะตั้งชื่อหรือไม่ก็ได้

๒) มีขึ้นต้นเรื่องหรือเหตุเกิดเรื่อง

๓) มีความเคลื่อนไหวของตัวละคร ที่เป็นคำกริยา เช่น วิ่ง เดิน ห้อยโหน

๔) มีความสัมพันธ์ระหว่างตัวละครในภาพ ที่เกี่ยวกับเรื่องคุณธรรม จริยธรรม ความเกี่ยวข้องกัน เช่น เป็นพี่น้อง เป็นเพื่อน หรือความสัมพันธ์อาจเป็นด้านไม่ดีได้ด้วยขึ้นอยู่กับ

ภาพที่ให้ หรือความแตกต่างทางสายพันธุ์ ความแตกต่างทางอายุ/วัย ความแตกต่างของเชื้อชาติ เป็นต้น

๕) มีดำเนินเรื่องราวที่ตัวละครมีความเคลื่อนไหวต่อเนื่องกันเป็นลำดับ

เหตุการณ์ก่อนหลัง

๖) มีตอนจบเรื่อง

๔. แจกใบความรู้เรื่อง เงื่อนไขการเขียนเรื่องตามเกณฑ์ตรวจข้อสอบอัตนัย ชั้น ป.๖ ของ สทศ. (องค์การมหาชน) ให้นักเรียนได้อ่านศึกษา ดังนี้

๑) เขียนตัวบรรจงครึ่งบรรทัดด้วยดินสอ หรือปากกา

๒) เขียนตั้งแต่เส้นบรรทัดที่ ๑ ไปจนถึงบรรทัดสุดที่ ๗ โดยไม่เว้นบรรทัด และต้องเขียนให้สุดบรรทัด ความยาวเรื่องราว ๔-๗ บรรทัดเท่านั้น หากเขียนน้อยกว่า ๔ บรรทัดจะถูกตัดคะแนน ๐.๕ หรือถ้าเขียนมากกว่า ๗ บรรทัด จะไม่ตรวจให้คะแนนบรรทัดที่ ๘ เป็นต้นไป และจะทำให้คะแนนในเกณฑ์ด้านเนื้อหาถูกหักคะแนนไปด้วย

๓) เขียนให้อยู่ในกรอบสี่เหลี่ยมที่กำหนดให้เท่านั้นไม่เขียนนอกกรอบ ไม่เขียนโยงต่อไปที่ส่วนอื่นของกระดาษเขียนเรื่อง และไม่เขียนเรื่องต่อด้านหลังของกระดาษที่ให้ (เพราะการตรวจข้อสอบอัตนัยนี้ ใช้วิธี SCAN เรื่องที่นักเรียนเขียนในกรอบที่กำหนดไปวางในไฟล์ใหม่ โดยใส่บาร์โค้ตในไฟล์นี้เป็นรหัสไว้ว่าเป็นของใคร และส่งให้กรรมการตรวจข้อสอบอัตนัยของ สทศ.ตรวจเพื่อควบคุม

ตัวแปรความลำเอียงของกรรมการตรวจด้วยการไม่ให้เห็นชื่อของนักเรียน ดังนั้น ข้อเขียนของนักเรียนที่อยู่นอกกรอบที่กำหนดจะไม่ปรากฏให้คณะกรรมการเห็น)

๔) ลบด้วยยางลบ/แก้ไขด้วยหมึกลบคำผิดเมื่อต้องการแก้ไขการเขียน

๕) เขียนด้วยภาษาไทยกลาง (ภาษาไทยมาตรฐาน) ไม่เขียนด้วยภาษาถิ่น ไม่เขียนด้วยภาษาต่างประเทศ และไม่เขียนด้วยภาษาพูด

๖) ไม่เขียนเป็นบทร้อยกรอง เพราะเป็นการเขียนเรื่อง ไม่ใช้การแต่งคำประพันธ์

๗) ไม่ต้องตั้งชื่อเรื่อง

**ขั้นฝึก**

๑. เสนอแบบฝึกที่ ๑ เขียนเล่าเรื่องจากภาพ ที่มีภาพ ๑ ภาพ สำหรับให้นักเรียนได้

เขียนเล่าเรื่อง (แบบฝึกฉบับจริงเป็นไฟล์อยู่ที่เว็บไซต์กลุ่มนิเทศฯ ใน www.cri1.go.th) (เอกสารในภาคผนวก)

๒. กล่าวนำให้นักเรียนดูรูปภาพในแบบฝึก โดยยังไม่ให้เขียนอะไร และครูถามคำถาม

ต่อไปนี้

๑) จากรูปนี้ นักเรียนเห็นแนวคิดสำคัญอะไรบ้าง เมื่อนักเรียนตอบแนวคิดสำคัญที่เห็นจากภาพ ครูเขียนแนวคิดสำคัญบนกระดานไว้ทุกแนวคิดที่นักเรียนตอบได้ตรงกับภาพ (ซึ่งจะมีประมาณ ๖ แนวคิดตามเกณฑ์ที่กำหนดในการเลือกภาพ)

๒) จากแนวคิดสำคัญที่นักเรียนช่วยกันคิดได้จากภาพนี้ ให้ช่วยกันนำมาเขียนโครง

เรื่องได้เพื่อเล่าเรื่องได้อย่างสร้างสรรค์ ครูเขียนโครงเรื่องที่นักเรียนตอบไว้บนกระดาน

๓) ช่วยกันเรียบเรียงความคิดที่ได้ทั้งหมดเพื่อจัดลำดับว่า ความคิดสำคัญใดควรนำมาเขียนก่อนหรือเป็นเหตุการณ์ที่จะเกิดขึ้นก่อน/หลัง จนครบทุกความคิด ครูเขียนตัวเลขลำดับที่หน้าข้อความคิดแต่ละข้อความ

๔) ครูถามนักเรียนว่า ความคิดที่เรียงลำดับไว้ เป็นเรื่องเดียวกันหรือยัง เป็นลำดับเหตุการณ์ดีหรือยัง ช่วยกันตรวจสอบอีกครั้ง

๕) ให้นักเรียนช่วยกันช่วยกันแต่งประโยคให้ได้ ความคิดละ ๑ ประโยค ซึ่งนักเรียนเป็นผู้บอกประโยคครูเขียนบนกระดาน นักเรียนเขียนประโยคนั้นลงในกระดาษที่ครูเตรียมไว้ให้

๖) ครูให้ข้อมูลนักเรียนว่า ประโยคที่ได้นี้ยังไม่เป็นข้อความต่อเนื่องให้เป็นเรื่องราวเดียวกัน โดยนำประโยคมาเรียงต่อกันให้เกิดความสัมพันธ์ของประโยคด้วยคำเชื่อมที่ถูกต้องตามหลักภาษา เช่น และ กับ หลังจากนั้น ต่อมา ทันใดนั้น ฯลฯ

ทั้ง ๖ ลำดับการฝึกให้ใช้ตารางต่อไปนี้ ***(คำตอบนักเรียนเป็นเพียงตัวอย่าง นักเรียนในห้องอาจตอบแตกต่างไปจากนี้ได้ แต่ให้ได้ประเด็นความคิดที่เกี่ยวข้องกับภาพ)***

**ตารางลำดับการฝึกทักษะการเขียนเล่าเรื่องจากภาพ**

|  |  |  |  |
| --- | --- | --- | --- |
| ที่ | ทักษะที่ฝึก | คำถามของครู | คำตอบของนักเรียน |
| ๑ | การสังเกตภาพและบอก  “ความคิดสำคัญ” หรือ แนวคิดที่ได้จากภาพ | จากรูปนี้ นักเรียนเห็นความคิดสำคัญอะไรบ้าง ให้บอกอย่างน้อย ๖ ความคิด | ความมีใจเมตตา /การขอความช่วยเหลือ/ การช่วยชีวิต / ความเป็นเพื่อน / สัตว์ต่างชนิด /ความสามารถที่ต่างกัน |
| ๒ | การผูกเรื่องราว หรือทำโครงสร้างเรื่องคร่าวๆ | จากแนวคิดสำคัญที่นักเรียนช่วยกันคิดได้จากภาพนี้ ให้ช่วยกันนำมาเขียนโครงเรื่องได้เพื่อเล่าเรื่องได้อย่างสร้างสรรค์ | หนูนารีบวิ่งกลับบ้านแต่ไม่ทันระวังเลยตกลงในบึงน้ำ ร้องขอความช่วยเหลือ คางคกมาช่วยชีวิตหนูนา ต่อมาทั้งสองเป็นเพื่อนรักกัน และช่วยเหลือกันตลอดไป |
| ๓ | การเรียงลำดับเรื่องราวให้เป็นเหตุเป็นผลต่อกัน | ความคิดสำคัญใดควรนำมาเขียนก่อนหรือเป็นเหตุการณ์ที่จะเกิดขึ้นก่อน/หลัง (ครูเขียนหมายเลขลำดับเรื่องที่นักเรียนบอก) | ..๓..คางคกมีใจเมตตา  ..๔.หนูนาตกน้ำร้องขอความช่วยเหลือ  ..๕.คางคกช่วยชีวิตหนูนา  ..๖..หนูนากับคางคกเป็นเพื่อนกัน  ..๑.หนูนาอยู่บนบก คางคกอยู่ได้ทั้งบนบกและในน้ำ  ..๒.. หนูนาว่ายน้ำไม่ได้ แต่คางคกว่ายน้ำได้กระโดดบนบกได้ |

**ตารางลำดับการฝึกทักษะการเขียนเล่าเรื่องจากภาพ (ต่อ)**

|  |  |  |  |
| --- | --- | --- | --- |
| ที่ | ทักษะที่ฝึก | คำถามของครู | คำตอบของนักเรียน |
| ๔ | ความรอบคอบในการเรียงลำดับเรื่องราวให้  ต่อเนื่อง | ความคิดที่เรียงลำดับไว้ เป็นเรื่องเดียวกันหรือยัง ช่วยกันตรวจสอบว่าจำเป็นต้องจัดลำดับใหม่อีกครั้งหรือไม่ | ..๑.หนูนาอยู่บนบก คางคกอยู่ได้ทั้งบนบกและในน้ำ  ..๒.. หนูนาว่ายน้ำไม่ได้ แต่คางคกว่ายน้ำได้  ..๓.หนูนาตกน้ำร้องขอความช่วยเหลือ  ..๔..คางคกมีใจเมตตา  ..๕.คางคกช่วยชีวิตหนูนา  ..๖..หนูนากับคางคกเป็นเพื่อนรักกัน |
| ๕ | การเขียนประโยคให้ถูกต้องตามหลักภาษาไทยทั้งการเขียนสะกดคำ การเขียนประโยคให้สมบูรณ์ที่ประกอบด้วยภาคประธานและภาคแสดง และฝึกเขียนเล่าเรื่อง ๖ ประเด็น ประเด็น *ได้แก่* *มีตัวละคร/ ขึ้นต้นเรื่องหรือเหตุเกิดเรื่อง/มีความเคลื่อนไหวของตัวละคร ที่เป็นคำกริยา /มีความสัมพันธ์ระหว่างตัวละครในภาพที่เกี่ยวกับเรื่องคุณธรรม จริยธรรม ความเกี่ยวข้องกัน /มีดำเนินเรื่องราวที่ตัวละครมีความเคลื่อนไหวต่อเนื่องกันเป็นลำดับเหตุการณ์ก่อน-หลัง/ มีตอนจบเรื่อง* | ให้นักเรียนช่วยกันช่วยกันแต่งประโยคให้ได้ ความคิดละ ๑ ประโยค และตรวจสอบหลักการเขียนเล่าเรื่อง ๖ ประเด็น *ได้แก่* *มีตัวละคร/ ขึ้นต้นเรื่องหรือเหตุเกิดเรื่อง/มีความเคลื่อนไหวของตัวละคร ที่เป็นคำกริยา /มีความสัมพันธ์ระหว่างตัวละครในภาพที่เกี่ยวกับเรื่องคุณธรรม จริยธรรม ความเกี่ยวข้องกัน /มีดำเนินเรื่องราวที่ตัวละครมีความเคลื่อนไหวต่อเนื่องกันเป็นลำดับเหตุการณ์ก่อน-หลัง/ มีตอนจบเรื่อง* | ..๑.หนูนาเป็นสัตว์บก ส่วนคางคกเป็นสัตว์ครึ่งบกครึ่งน้ำ  ..๒.หนูนาว่ายน้ำไม่ได้ แต่คางคกว่ายน้ำและกระโดดบนบกได้  ..๓.หนูนากระโดดไปหาอาหารแต่ไม่ระวังพลัดตกลงไปในบึงน้ำจึงร้องขอความช่วยเหลือ  ..๔.คางคกมีใจเมตตา  ..๕.คางคกกระโดดลงในบึงว่ายน้ำไปอย่างรวดเร็วและให้หนูนาขี่หลังกลับขึ้นบกช่วยชีวิตหนูนาไว้ได้  ..๖..หนูนากับคางคกสัญญาเป็นเพื่อนรักกันตลอดไป |
| ๖ | การนำประโยคหลายๆ ประโยคมาเขียนต่อกันให้เป็นเรื่องเล่าโดยเชื่อมโยงประโยคให้เป็นเรื่องราว | ประโยคที่ได้นี้ยังไม่เป็นข้อความต่อเนื่องให้เป็นเรื่องราวเดียวกัน โดยนำประโยคมาเรียงต่อกันให้เกิด | คางคกและหนูนาอาศัยอยู่ใกล้บึงน้ำของหมู่บ้านมะขามหวาน *หนูนาเป็นสัตว์บกจึงว่ายน้ำไม่ได้ ส่วนคางคกเป็นสัตว์ครึ่งบกครึ่งน้ำจึงว่ายน้ำ* |

**ตารางลำดับการฝึกทักษะการเขียนเล่าเรื่องจากภาพ (ต่อ)**

|  |  |  |  |
| --- | --- | --- | --- |
| ที่ | ทักษะที่ฝึก | คำถามของครู | คำตอบของนักเรียน |
|  |  | ความสัมพันธ์ของประโยคด้วย คำเชื่อมที่ถูกต้องตามหลักภาษา | *และกระโดดบนบกได้* วันหนึ่งหนูนา*กระโดดไปหาอาหารแต่ไม่ระวังพลัดตกลงไปในบึงน้ำจึงร้องขอความช่วยเหลือ คางคกผู้มีใจเมตตา*ได้ยินเสียงร้องจึง*กระโดดลงในบึงว่ายน้ำไปหาอย่างรวดเร็วและบอกให้หนูนาขี่หลังกลับขึ้นบกช่วยชีวิตหนูนาไว้ได้* หนูนากล่าวขอบคุณคางคก ทั้งสอง*สัญญาว่า จะเป็นเพื่อนรักกันและช่วยเหลือกันตลอดไป* |

๓. ให้นักเรียนคัดลอกเรื่องเล่าที่เรียงลำดับดีแล้วไปเขียนไว้ที่ใต้ภาพ โดยให้เป็นไปตาม เงื่อนไขการเขียน

ตามที่ครูได้ให้ใบความรู้ไว้แล้ว

คางคกและหนูนาอาศัยอยู่ใกล้บึงน้ำของหมู่บ้านมะขามหวาน หนูนาเป็นสัตว์บกจึงว่ายน้ำไม่ได้ ส่วนคางคกเป็นสัตว์ครึ่งบกครึ่งน้ำจึงว่ายน้ำ และกระโดดบนบกได้ วันหนึ่งหนูนากระโดดไปหาอาหารแต่ไม่ระวังพลัดตกลงไปในบึงน้ำจึงร้องขอความช่วยเหลือ คางคกผู้มีใจเมตตาได้ยินเสียงร้องจึงกระโดดลงในบึงว่ายน้ำไปหาอย่างรวดเร็วและบอกให้หนูนาขี่หลังกลับขึ้นบกช่วยชีวิตหนูนาไว้ได้ หนูนากล่าวขอบคุณคางคก ทั้งสองสัญญาว่าจะเป็นเพื่อนรักกันและช่วยเหลือกันตลอดไป

**ขั้นตรวจผลงาน**

๑) ให้นักเรียนอ่านออกเสียงเรื่องจากภาพที่เขียนร่วมกันอีกครั้ง เพื่อตรวจสอบคุณภาพ

งานเขียน ตามประเด็นต่อไปนี้

- การสะกดคำถูกต้อง - ใช้ภาษาไทยมาตรฐาน

- ไม่มีภาษาท้องถิ่นปะปน - ไม่มีภาษาต่างประเทศปะปน

๒) นักเรียนตรวจผลงานร่วมกันโดยใช้ใบความรู้ “เกณฑ์การตรวจงานเขียนเล่าเรื่องจาก

ภาพ” ของข้อสอบอัตนัยของ สทศ. เพื่อหาจุดบกพร่อง และให้คะแนนร่วมกับครู ดังนี้

**ตารางแสดงเกณฑ์การตรวจงานเขียนเล่าเรื่องจากภาพ” ของข้อสอบอัตนัยของ สทศ.**

|  |  |  |  |  |  |
| --- | --- | --- | --- | --- | --- |
| **เกณฑ์การตรวจ กรณี ๔-๗ บรรทัด** | | **คะแนนเต็ม** | **คะแนนที่ได้** | **กรณีเขียนต่ำกว่า ๔ บรรทัด** | **รวมคะแนน** |
| **เขียนตรงตามคำสั่ง (๑.๐๐)** | | | | | |
| ๑) ความยาว | | **๐.๕** |  | ต่ำกว่า ๔ บรรทัด ได้ ๐ |  |
| 🔾 ๔-๗ บรรทัด | |  |  |  |
| (เกิน ๗ บรรทัด ได้ ๐ คะแนน) | |  |  |  |
| ๒) เขียนเล่าเรื่อง (อย่างน้อย ๑ ลักษณะ) | | **๐.๕** |  |  |  |
|  | 🔾มีการเล่าเรื่อง |  |  |
|  | 🔾มีการเล่าเหตุการณ์ |  |  |
|  | 🔾เล่าพฤติกรรมหรือความรู้สึก |  |  |
|  | 🔾เล่านิทานทั้งหมดหรือบางส่วน |  |  |
| **เนื้อหา (๔.๐๐)** | | | | | |
| ๓) แนวคิดสำคัญของภาพ  (กล่าวถึงสิ่งที่อยู่ในภาพมีการช่วยเหลือฝ่ายเดียวได้ ๑ /  กล่าวถึงสิ่งที่อยู่ในภาพมีการช่วยเหลือกันและกันได้ ๒/  กล่าวถึงสิ่งที่อยู่ในภาพมีการช่วยเหลือกันและกันได้ และมีคำสำคัญของภาพ ได้ ๒.๕) | | **๒.๕** |  |  |  |
| 🔾 เสนอแนวคิดที่จะนำไปสู่การเล่าเรื่องได้ตรงกับภาพ | |  |  |  |
| (เสนอแนวคิดไม่เกี่ยวข้องกับภาพได้ ๐ คะแนน) | |  |  |  |
| ๔) เรียงลำดับและเชื่อมโยงความคิดสำคัญ | | **๑.๕** |  | เขียนเพียง ๑ ประโยค  ได้ ๐  เขียนมากกว่า ๑ ประโยคได้ไม่เกิน ๑ |  |
| 🔾เรียงลำดับความคิด และเชื่อมโยงความคิดต่อเนื่องเป็นเรื่องเดียวกันได้ถูกต้อง อ่านแล้วไม่สะดุด โดยไม่วกวน/ไม่ซ้ำไปซ้ำมา  (เรียงลำดับเชื่อมโยงความคิดไม่ผิดเลยได้ ๑.๕ ผิด ๑ แห่งได้ ๑/ ผิด ๒ แห่งได้ ๐) | |  |  |

**ตารางแสดงเกณฑ์การตรวจงานเขียนเล่าเรื่องจากภาพ” ของข้อสอบอัตนัยของ สทศ. (ต่อ)**

|  |  |  |  |  |
| --- | --- | --- | --- | --- |
| **เกณฑ์การตรวจ กรณี ๔-๗ บรรทัด** | **คะแนนเต็ม** | **คะแนนที่ได้** | **กรณีเขียนต่ำกว่า ๔ บรรทัด** | **รวมคะแนน** |
| **ภาษา**  **(๕.๐๐)** |  |  |  |  |
| **๕) สะกดคำ ไม้ยมก อักษรย่อ** | **๑.๕** |  | ได้คะแนนไม่เกิน ๒.๕ |  |
| 🔾สะกดคำ |  |  |  |
| 🔾ใช้เครื่องหมายไม้ยมก ( ๆ ) ถูกต้อง |  |  |  |
| 🔾ไม่ใช้อักษรย่อ ยกเว้น พ.ศ./ค.ศ. |  |  |  |
| **๖) คำ /สำนวน**  (ผิด ๑-๒ คำได้ ๑.๕/ ผิด ๓-๔ คำ ได้ ๑ /ผิด ๕ คำขึ้นไป ๐) | **๒.๐** |  |  |
| 🔾ใช้คำ/สำนวนถูกต้องตรงตามความหมายทั้งความหมายตรงและความหมายแฝง (ไม่ใช้คำผิดความหมาย/ไม่ใช้คำที่เข้ากับคำแวดล้อม หรือผิดความหมายเชิงบริบท) |  |  |  |
| 🔾ไม่ใช้ภาษาถิ่น |  |  |  |
| 🔾ไม่ใช้คำภาษาต่างประเทศโดยไม่จำเป็น |  |  |  |
| **๗) ประโยค**  (ผิด ๑ แห่ง ได้ ๐.๕/ผิด ๒ แห่งขึ้นไปได้ ๐)  เขียนผิด ได้แก่ เขียนไม่มีภาคประธานและภาคแสดง  แต่เขียนเป็นวลี /เขียนไม่สื่อความ) | **๑.๐** |  |  |
| 🔾เป็นประโยคสมบูรณ์ สื่อความได้ เรียงลำดับคำได้ถูกต้อง (แม้จะเว้นวรรคตอนผิด) |  |  |  |
| 🔾วางส่วนขยายในประโยคได้ถูกต้อง |  |  |  |
| **๘) วรรคตอน**  (ไม่เว้นวรรคตอนทำให้อ่านเข้าใจยากหรือเข้าใจผิด หรือเว้นวรรคเกือบทุกคำ/ เว้นวรรคผิด ๑ แห่ง ในเกณฑ์ใดเกณฑ์หนึ่ง ได้ ๐) | **๐.๕** |  |  |
| 🔾เว้นวรรคได้ถูกต้องโดยไม่ทำให้เกิดความเข้าใจความหมายผิด |  |  |  |
| 🔾เว้นวรรคโดยไม่ทำให้ต้องอ่านทวนหลายครั้ง |  |  |  |
|  |  |  | **รวมทั้งสิ้น** |  |

**ระยะที่ ๒ ฝึกเขียนเล่าเรื่องจากภาพคู่กับเพื่อน (ทำตามแบบ)** **๑-๒** ชั่วโมง

**ขั้นเตรียม**

๑. ครูจับคู่ให้นักเรียนเพื่อความเหมาะสมโดยเรียงลำดับคนเก่งมากที่สุดจนไปถึงคนเก่งน้อยที่สุด แล้วจับคู่คนที่ ๑ กับ คนสุดท้าย คนที่ ๒ กับคน รองสุดท้าย ไปเรื่อยๆ จนหมด หากมีจำนวนคี่ให้คนที่เหลือเลือกกลุ่มเพื่อทำงานกับเพื่อนได้เลย

๒. ครูนำแบบฝึกที่ ๒ เขียนเล่าเรื่องจากภาพ (ฝึกเขียนเล่าเรื่องคู่กับเพื่อน)ให้นักเรียน

คู่ละ ๑ แบบฝึก ซึ่งเป็นภาพเด็กนั่งอ่านหนังสือด้วยกัน

๓. แจกใบความรู้ “เกณฑ์ตรวจงานเขียนเล่าเรื่องจากภาพ” ตามเกณฑ์ตรวจของ สทศ. ที่ใช้ในขั้น “ตรวจผลงาน”

**ขั้นฝึก (๑๕ นาที)**

๑. ให้นักเรียนได้ศึกษาพูดคุยเรื่องเกณฑ์ในใบความรู้ ““เกณฑ์ตรวจงานเขียนเล่าเรื่องจากภาพ” ของ สทศ. ด้วยกันใช้เป็นแนวทางในการเขียนเล่าเรื่องจากภาพ

๒. ฝึกทำแต่ละขั้นตอนของการ “ขั้นฝึก” ทั้ง ๖ ขั้นตอนตาม ตารางลำดับการฝึกทักษะการเขียนเล่าเรื่องจากภาพที่แนบท้ายแบบเขียนเล่าเรื่องจากภาพในแบบฝึกที่ ๒ โดยครูจับเวลา ๑๕ นาที



ตัวอย่างการฝึกของครู

**ตารางลำดับการฝึกทักษะการเขียนเล่าเรื่องจากภาพ**

|  |  |  |  |
| --- | --- | --- | --- |
| ที่ | ทักษะที่ฝึก | คำถามของครู | คำตอบของนักเรียน |
| ๑ | การสังเกตภาพและบอก  “ความคิดสำคัญ” หรือ แนวคิดที่ได้จากภาพ | จากรูปนี้ นักเรียนเห็นความคิดสำคัญอะไรบ้าง ให้บอกอย่างน้อย ๖ ความคิด | ความรักของสัตว์ต่างชนิด/ความผูกพันที่น่าชื่นชม /ความฉลาดของหมา/ ความเอ็นดูสงสาร/ความเคารพซึ่งกันและกัน/การพึ่งพาอาศัยกันและกัน |

**ตารางลำดับการฝึกทักษะการเขียนเล่าเรื่องจากภาพ (ต่อ)**

|  |  |  |  |
| --- | --- | --- | --- |
| ที่ | ทักษะที่ฝึก | คำถามของครู | คำตอบของนักเรียน |
| ๒ | การผูกเรื่องราว หรือทำโครงสร้างเรื่องคร่าวๆ | จากแนวคิดสำคัญที่นักเรียนช่วยกันคิดได้จากภาพนี้ ให้ช่วยกันนำมาเขียนโครงเรื่องได้เพื่อเล่าเรื่องได้อย่างสร้างสรรค์ | ลูกเป็ดไม่มีแม่คอยดูแล จึงคอยติดตามแม่หมาเหมือนที่เคยติดตามแม่ ของตัวเอง แม่หมาสงสารลูกเป็ดจึงเลี้ยงดูลูกเป็ดแทนแม่เป็ด เกิดเป็นความผูกพันระหว่างแม่ลูกต่างสายพันธุ์ที่น่าชื่นชม |
| ๓ | การเรียงลำดับเรื่องราวให้เป็นเหตุเป็นผลต่อกัน | ความคิดสำคัญ ใดควรนำมาเขียนก่อนหรือเป็นเหตุการณ์ที่จะเกิดขึ้นก่อน/หลัง (ครูเขียนหมายเลขลำดับเรื่องที่นักเรียนบอก) | ...๕... ความรักของสัตว์ต่างชนิด  ...๖... ความผูกพันที่น่าชื่นชม  ...๓... ความฉลาดของหมา  ...๑... ความเอ็นดูสงสาร  ...๔... ความเคารพซึ่งกันและกัน  ...๒... การพึ่งพาอาศัยกันและกัน |
| ๔ | ความรอบคอบในการเรียงลำดับเรื่องราวให้  ต่อเนื่อง | ความคิดที่เรียงลำดับไว้ เป็นเรื่องเดียวกันหรือยัง ช่วยกันตรวจสอบว่าจำเป็นต้องจัดลำดับใหม่อีกครั้งหรือไม่ | ...๑.... ความเอ็นดูสงสาร  ...๒.... การพึ่งพาอาศัยกันและกัน  ...๓.... ความฉลาดของหมา  ...๔... ความเคารพซึ่งกันและกัน  ...๕... ความรักของสัตว์ต่างชนิด  ...๖... ความผูกพันที่น่าชื่นชม |
| ๕ | การเขียนประโยคให้ถูกต้องตามหลักภาษาไทยทั้งการเขียนสะกดคำ การเขียนประโยคให้สมบูรณ์ที่ประกอบด้วยภาคประธานและภาคแสดง | ให้นักเรียนช่วยกันช่วยกันแต่งประโยคให้ได้ ความคิดละ ๑ ประโยค โดยให้ใช้หลักการเขียนเล่าเรื่อง ๖ ประเด็นในการเขียนประโยคด้วย  *ได้แก่ มีตัวละคร/ ขึ้นต้นเรื่องหรือเหตุเกิดเรื่อง/มีความเคลื่อนไหวของตัวละคร ที่เป็นคำกริยา /มีความสัมพันธ์ระหว่างตัวละครในภาพที่เกี่ยวกับเรื่องคุณธรรม จริยธรรม ความเกี่ยวข้องกัน /มีดำเนินเรื่องราวที่ตัวละครมีความเคลื่อนไหวต่อเนื่องกันเป็นลำดับเหตุการณ์ก่อน-หลัง/ มีตอนจบ*เรื่อง | ๑..........................................................  ……………………………………………………  ๒..........................................................  .............................................................  ๓..........................................................  .............................................................  ๔..........................................................  .............................................................  ๕..........................................................  …………………………………………………...  ๖..........................................................  …………………………………………………… |

**ตารางลำดับการฝึกทักษะการเขียนเล่าเรื่องจากภาพ (ต่อ)**

|  |  |  |  |
| --- | --- | --- | --- |
| ที่ | ทักษะที่ฝึก | คำถามของครู | คำตอบของนักเรียน |
| ๖ | การนำประโยคหลายๆ ประโยคมาเขียนต่อกันให้เป็นเรื่องเล่าโดยเชื่อมโยง  ประโยคให้เป็นเรื่องราว | ประโยคที่ได้นี้ยังไม่เป็นข้อความต่อเนื่องให้เป็นเรื่องราวเดียวกัน โดยนำ ประโยคมาเรียงต่อกันให้เกิด ความสัมพันธ์ของประโยคด้วย คำเชื่อมที่ถูกต้องตามหลักภาษา | .............................................................  .............................................................  .............................................................  .............................................................  .............................................................  .............................................................  .............................................................  ............................................................. |

**ขั้นตรวจผลงาน**

๑. ให้นักเรียนทั้งคู่ร่วมกันตรวจผลงานตนเองอีกครั้งตามประเด็นต่อไปนี้

- การสะกดคำถูกต้อง - ใช้ภาษาไทยมาตรฐาน

- ไม่มีภาษาท้องถิ่นปะปน - ไม่มีภาษาต่างประเทศปะปน

๒. นักเรียนแต่ละกลุ่มแลกกันตรวจผลงานโดยใช้ใบความรู้ “เกณฑ์การตรวจงานเขียน

เล่าเรื่องจากภาพ ข้อสอบอัตนัยของ สทศ.” เพื่อฝึกตรวจสอบหาจุดบกพร่องตามเกณฑ์ให้เข้าใจมากขึ้น


นักเรียนสามารถนำทักษะนี้ไปใช้ในการเขียนเล่าเรื่องจากภาพครั้งต่อไปที่ต้องเขียนด้วยตนเองในระยะที่ ๓

๓. ครูตรวจผลงานนักเรียนซ้ำอีกรอบ เพื่อให้ข้อมูลย้อนกลับแก่นักเรียนผู้เขียน และข้อมูลย้อนกลับแก่ผู้ตรวจผลงานการเขียนเรื่อง

**ระยะที่ ๓ ฝึกเขียนเล่าเรื่องจากภาพรายบุคคล (ทำด้วยตนเอง) เวลา ๑ ชั่วโมง**

**ขั้นเตรียม**

๑. ครูแจกแบบฝึกที่ ๓ เขียนเล่าเรื่องจากภาพ (เขียนด้วยตนเอง) ให้นักเรียนทุกคน



๒. ชี้แจงให้นักเรียนสามารถลดขั้นตอนการคิด และเขียนจาก ๖ ขั้นตอนให้เป็นไปตาม

ความถนัดของแต่ละคนได้

๓. แนะนำการแบ่งเวลาให้กับการทำงานแต่ละขั้นตอนการเขียนเรื่อง เช่น เขียนความคิดสำคัญที่ได้จากภาพ ๓ นาที ทำเค้าโครงเรื่อง ๒ นาที เขียนเรื่องราวในกระดาษร่าง ๑๐ นาที และคัดลอกเรื่องราวจากกระดาษร่างลงบนบรรทัดใต้ภาพไม่น้อยกว่า ๔ บรรทัด ไม่เกิน ๗ บรรทัด ๕ นาที เป็นต้น

**ขั้นฝึก**

๑. ครูเริ่มจับเวลาที่ให้นักเรียนทุกคนเขียนพร้อมกัน ๑๕ นาที

๒. นักเรียนสามารถลดขั้นตอนการฝึกจาก ๖ ขั้นตอนได้ตามที่ตนเองถนัด เช่น

- เขียนความคิดจากที่เห็นในภาพ ๖ ความคิด (๓ นาที)

- กำหนดเค้าโครงเรื่องจากความคิดทั้ง ๖ ตามประเด็นหลักการเขียนเล่าเรื่อง

จากภาพ (๒ นาที)

- นำแต่ละความคิดมาเขียนให้เป็นประโยคเชื่อมโยงเป็นเรื่องราว(๑๐ นาที)

- คัดเรื่องราวที่ได้ในกระดาษร่างไปเขียนบนบรรทัดใต้ภาพ (๕ นาที)

**ขั้นตรวจผลงาน**

๑. ครูตรวจผลงานของนักเรียนโดยใช้ “เกณฑ์การตรวจงานเขียนเล่าเรื่องจากภาพ ข้อสอบ

อัตนัยของ สทศ.” ของนักเรียนที่ทำเสร็จก่อนโดยใช้ตารางตรวจผลงาน ดังนี้

**ตารางแสดงเกณฑ์การตรวจงานเขียนเล่าเรื่องจากภาพ” ของข้อสอบอัตนัยของ สทศ.**

|  |  |  |  |  |  |
| --- | --- | --- | --- | --- | --- |
| **เกณฑ์การตรวจ กรณี ๔-๗ บรรทัด** | | **คะแนนเต็ม** | **คะแนนที่ได้** | **กรณีเขียนต่ำกว่า ๔ บรรทัด** | **รวมคะแนน** |
| **เขียนตรงตามคำสั่ง (๑.๐๐)** | | | | | |
| ๑) ความยาว | | **๐.๕** |  | ต่ำกว่า ๔ บรรทัด ได้ ๐ |  |
| 🔾 ๔-๗ บรรทัด | |  |  |  |
| (เกิน ๗ บรรทัด ได้ ๐ คะแนน) | |  |  |  |
| ๒) เขียนเล่าเรื่อง (อย่างน้อย ๑ ข้อ) | | **๐.๕** |  |  |  |
|  | 🔾มีการเล่าเรื่อง |  |  |
|  | 🔾มีการเล่าเหตุการณ์ |  |  |
|  | 🔾เล่าพฤติกรรมหรือความรู้สึก |  |  |
|  | 🔾เล่านิทานทั้งหมดหรือบางส่วน |  |  |
| **เนื้อหา (๔.๐๐)** | | | | | |
| ๓) แนวคิดสำคัญของภาพ  (กล่าวถึงสิ่งที่อยู่ในภาพมีการช่วยเหลือฝ่ายเดียวได้ ๑ /  กล่าวถึงสิ่งที่อยู่ในภาพมีการช่วยเหลือกันและกันได้ ๒/  กล่าวถึงสิ่งที่อยู่ในภาพมีการช่วยเหลือกันและกันได้ และมีคำสำคัญของภาพ ได้ ๒.๕) | | **๒.๕** |  |  |  |

**ตารางแสดงเกณฑ์การตรวจงานเขียนเล่าเรื่องจากภาพ” ของข้อสอบอัตนัยของ สทศ. (ต่อ)**

|  |  |  |  |  |
| --- | --- | --- | --- | --- |
| **เกณฑ์การตรวจ กรณี ๔-๗ บรรทัด** | **คะแนนเต็ม** | **คะแนนที่ได้** | **กรณีเขียนต่ำกว่า ๔ บรรทัด** | **รวมคะแนน** |
| 🔾 เสนอแนวคิดที่จะนำไปสู่การเล่าเรื่องได้ตรงกับภาพ |  |  |  |  |
| (เสนอแนวคิดไม่เกี่ยวข้องกับภาพได้ ๐ คะแนน) |  |  |  |
| ๔) เรียงลำดับและเชื่อมโยงความคิดสำคัญ | **๑.๕** |  | เขียนเพียง ๑ ประโยค  ได้ ๐  เขียนมากกว่า ๑ ประโยคได้ไม่เกิน ๑ |  |
| 🔾เรียงลำดับความคิด และเชื่อมโยงความคิดต่อเนื่องเป็นเรื่องเดียวกันได้ถูกต้อง อ่านแล้วไม่สะดุด โดยไม่วกวน/ไม่ซ้ำไปซ้ำมา  (เรียงลำดับเชื่อมโยงความคิดไม่ผิดเลยได้ ๑.๕ ผิด ๑ แห่งได้ ๑/ ผิด ๒ แห่งได้ ๐) |  |  |
| **ภาษา**  **(๕.๐๐)** |  |  |  |  |
| **๕) สะกดคำ ไม้ยมก อักษรย่อ** | **๑.๕** |  | ได้คะแนนไม่เกิน ๒.๕ |  |
| 🔾สะกดคำ |  |  |  |
| 🔾ใช้เครื่องหมายไม้ยมก ( ๆ ) ถูกต้อง |  |  |  |
| 🔾ไม่ใช้อักษรย่อ ยกเว้น พ.ศ./ค.ศ. |  |  |  |
| **๖) คำ /สำนวน**  (ผิด ๑-๒ คำได้ ๑.๕/ ผิด ๓-๔ คำ ได้ ๑ /ผิด ๕ คำขึ้นไป ๐) | **๒.๐** |  |  |
| 🔾ใช้คำ/สำนวนถูกต้องตรงตามความหมายทั้งความหมายตรงและความหมายแฝง (ไม่ใช้คำผิดความหมาย/ไม่ใช้คำที่เข้ากับคำแวดล้อม หรือผิดความหมายเชิงบริบท) |  |  |  |
| 🔾ไม่ใช้ภาษาถิ่น |  |  |  |
| 🔾ไม่ใช้คำภาษาต่างประเทศโดยไม่จำเป็น |  |  |  |
| **๗) ประโยค**  (ผิด ๑ แห่ง ได้ ๐.๕/ผิด ๒ แห่งขึ้นไปได้ ๐)  เขียนผิด ได้แก่ เขียนไม่มีภาคประธานและภาคแสดง  แต่เขียนเป็นวลี /เขียนไม่สื่อความ) | **๑.๐** |  |  |
| 🔾เป็นประโยคสมบูรณ์ สื่อความได้ เรียงลำดับคำได้ถูกต้อง (แม้จะเว้นวรรคตอนผิด) |  |  |  |
| 🔾วางส่วนขยายในประโยคได้ถูกต้อง |  |  |  |
| **๘) วรรคตอน**  (ไม่เว้นวรรคตอนทำให้อ่านเข้าใจยากหรือเข้าใจผิด หรือเว้นวรรคเกือบทุกคำ/ เว้นวรรคผิด ๑ แห่ง ในเกณฑ์ใดเกณฑ์หนึ่ง ได้ ๐) | **๐.๕** |  |  |

**ตารางแสดงเกณฑ์การตรวจงานเขียนเล่าเรื่องจากภาพ” ของข้อสอบอัตนัยของ สทศ. (ต่อ)**

|  |  |  |  |  |
| --- | --- | --- | --- | --- |
| **เกณฑ์การตรวจ กรณี ๔-๗ บรรทัด** | **คะแนนเต็ม** | **คะแนนที่ได้** | **กรณีเขียนต่ำกว่า ๔ บรรทัด** | **รวมคะแนน** |
| 🔾เว้นวรรคได้ถูกต้องโดยไม่ทำให้เกิดความเข้าใจความหมายผิด |  |  |  |  |
| 🔾เว้นวรรคโดยไม่ทำให้ต้องอ่านทวนหลายครั้ง |  |  |  |
|  |  |  | **รวมทั้งสิ้น** |  |

๒. คืนผลงานให้นักเรียนแต่ละคนพร้อมตารางผลการตรวจให้คะแนนแล้ว ให้นักเรียนศึกษาผลการตรวจให้คะแนนแต่ละประเด็น

๓. ปรับปรุง แก้ไขผลงานของตนเองให้ได้ตามที่ครูเขียนแนะนำ

๔. ครูหาภาพให้นักเรียนได้ฝึกเขียนเล่าเรื่องจากภาพแบบรายบุคคลอีกเท่าที่เวลาจะอำนวยและให้ทำเป็นการบ้านด้วย เพื่อฝึกทักษะการเขียนเล่าเรื่องชำนาญยิ่งขึ้น

☯☯☯☯☯☯☯☯☯☯☯☯☯☯☯☯☯☯

**ดร.สุพรรณ ไชยปัญญา**

**ครู ชำนาญการพิเศษ โรงเรียนอนุบาลเวียงชัย**

**สพป.เชียงราย เขต ๑**

**ผู้ตรวจสอบรายละเอียดเกณฑ์การตรวจการเขียนเล่าเรื่องจากภาพ**

**ขอขอบพระคุณเป็นอย่างสูง**